臘月村田樂府十首 燈市行
作者：范成大
朝代：宋

paragraphs: 吳臺今古繁華地，偏愛元宵燈影戲。
春前臘後天好晴，已向街頭作燈市。
疊玉千絲似鬼工，剪羅萬眼人力窮。
兩品爭新最先出，不待三五迎東風。
兒郎種麥荷鋤倦，偷閒也向城中看。
酒壚博簺雜歌呼，夜夜長如正月半。
災傷不及什之三，歲寒民氣如春酣。
儂家亦幸荒田少，始覺城中燈市好。